b'\n_START_ARTICLE_\nSammy Marks\n_START_SECTION_\nBiografija\n_START_PARAGRAPH_\nGim\xc4\x97 1844\xc2\xa0m. liepos 11 d. \xc5\xbdemai\xc4\x8di\xc5\xb3 Naumiestyje siuv\xc4\x97jo \xc5\xa1eimoje. Jaunyst\xc4\x97je, kad i\xc5\xa1vengt\xc5\xb3 karin\xc4\x97s prievol\xc4\x97s, prie\xc5\xa1 sulaukiant pilnametyst\xc4\x97s, i\xc5\xa1vyko \xc4\xaf Anglij\xc4\x85, kur apsigyveno \xc5\xa0efildo mieste. \xc5\xa0efilde vert\xc4\x97si smulkia prekyba, prekiaudamas susipa\xc5\xbeino su peiliakaliu Tobias Guttmann, kuris tapo jo mokytoju. T. Guttmann pasi\xc5\xabl\xc4\x97 Marksui i\xc5\xa1bandyti laim\xc4\x99 Piet\xc5\xb3 Afrikoje ir apmok\xc4\x97jo jo kelion\xc4\x99. S. Marksas 1868 m. i\xc5\xa1vyko \xc4\xaf Keiptaun\xc4\x85, kur pardavin\xc4\x97jo pigius juvelyrikos dirbinius ir stalo \xc4\xafrankius. Po kiek laiko persik\xc4\x97l\xc4\x97 \xc4\xaf deimant\xc5\xb3 kasyklas Kimberlyje. V\xc4\x97liau pas j\xc4\xaf atvyko ir jo pusbrolis Isaac Lewis su kuriuo \xc4\xafk\xc5\xabr\xc4\x97 \xc4\xafmon\xc4\x99 Lewis & Marks. I\xc5\xa1 prad\xc5\xbei\xc5\xb3 jie dirbo kaip paprasti prekeiviai, prekiavo peiliais, v\xc4\x97liau tiek\xc4\x97 \xc4\xafvairias prekes kasykl\xc5\xb3 darbuotojams, kol galiausiai prad\xc4\x97jo prekiauti deimantais ir pietin\xc4\x97je Transvalio regiono dalyje \xc4\xafsteig\xc4\x97 \xe2\x80\x9eAfrica and European Investment Company\xe2\x80\x9c, ilgainiui \xc5\xa1i bendrov\xc4\x97 \xc4\x97m\xc4\x97 kontroliuoti kelias aukso kasyklas. Marksas tapo vienu did\xc5\xbeiausiu \xc5\xa1io verslo magnat\xc5\xb3 ir vienu turtingiausi\xc5\xb3 PAR \xc5\xbemoni\xc5\xb3._NEWLINE_1881 m. persikraust\xc4\x97 \xc4\xaf Pretorij\xc4\x85, kur susipa\xc5\xbeino ir susidraugavo su prezidentu Paul Kruger bei Transvalio respublikos vald\xc5\xbeia. Pasinaudodamas artima draugyste su prezidentu \xc4\xafkalbino j\xc4\xaf nutiesti gele\xc5\xbeinkel\xc4\xaf i\xc5\xa1 Pretorijos \xc4\xaf Maputu. Atradus anglies klodus piet\xc5\xb3 Transvalyje ir \xc5\xa1iaur\xc4\x97s Fristeite, Marksas 1892 m. \xc4\xafk\xc5\xabr\xc4\x97 \xc5\xa1ioje vietoje anglies kasyklas, \xc5\xa1alia kuri\xc5\xb3 buvo \xc4\xafkurtas Verenigingo miestas. Taip pat \xc4\xafk\xc5\xabr\xc4\x97 aukso kasykl\xc4\x85 Barbertone. Lewis & Marks \xc4\xafmon\xc4\x97 taip pat tur\xc4\x97jo spirito varykl\xc5\xb3 ir stiklo gamykl\xc5\xb3. Po kiek laiko \xc4\xafk\xc5\xabr\xc4\x97 \xc5\xbeem\xc4\x97s \xc5\xabkio bendrov\xc4\x99 Vereeniging Estates Ltd., kuri pl\xc4\x97tojo \xc5\xbeem\xc4\x97s \xc5\xabk\xc4\xaf Valio up\xc4\x97s sl\xc4\x97nyje. \xc5\xa0iuose \xc5\xabkiuose buvo naudojami modern\xc5\xabs garo traktoriai ir kita moderni technika. \xc4\xaemon\xc4\x97 taip pat finansavo milt\xc5\xb3 mal\xc5\xabn\xc5\xb3 ir plyt\xc5\xb3 gamykl\xc5\xb3 statybas. 1910 m. Marksas tapo Piet\xc5\xb3 Afrikos s\xc4\x85jungos parlamento senatoriumi, kuriuo i\xc5\xa1buvo iki savo mirties._NEWLINE_S. Marksas finansi\xc5\xa1kai r\xc4\x97m\xc4\x97 visas Piet\xc5\xb3 Afrikos \xc5\xbeyd\xc5\xb3 bendruomenes. 1898 m. finansavo Pretorijos sinagogos statybas. Mirus prezidentui Paul Kruger finansavo jo paminklo statybas Pretorijos centre, bronzinio paminklo kaina buvo \xc2\xa310,000. 1902 m. gegu\xc5\xbe\xc4\x97s 29 d. dalyvavo taikos derybose siekiant nutraukti angl\xc5\xb3-b\xc5\xabr\xc5\xb3 kar\xc4\x85._NEWLINE_1883 m. i\xc5\xa1vyko \xc4\xaf \xc5\xa0efild\xc4\x85, kur ved\xc4\x97 devyniolika met\xc5\xb3 jaunesn\xc4\x99 Bertha Guttman, su kuria susilauk\xc4\x97 6 berniuk\xc5\xb3 ir 3 mergai\xc4\x8di\xc5\xb3. Savo vaikus Marksas i\xc5\xa1siunt\xc4\x97 mokytis \xc4\xaf priva\xc4\x8dias mokyklas Anglijoje. Tur\xc4\x97damas dideles pajamas pasistat\xc4\x97 Viktorijos laik\xc5\xb3 stiliaus dvar\xc4\x85 Zwartkoppies Hall netoli Pretorijos. \xc5\xa0is dvaras tapo \xc5\xbeymia vieta, kurioje lank\xc4\x97si daug svarbi\xc5\xb3 \xc5\xa1alies ir u\xc5\xbesienio politik\xc5\xb3 bei verslinink\xc5\xb3. Dvare nuolatos vykdavo \xc4\xafvair\xc5\xabs pob\xc5\xabviai, dvaro kieme buvo teniso kortai, kroketo aik\xc5\xa1tel\xc4\x97, viduje biliardas. Dvare dirbo 14 tarn\xc5\xb3. S. Marksas mir\xc4\x97 1920\xc2\xa0m. vasario 18 d. Johanesburge, ta\xc4\x8diau jo dvaras priklaus\xc4\x97 jo palikuonims iki pat 1981 met\xc5\xb3. 1984 m. dvaras buvo perduotas Nacionaliniam kult\xc5\xabros istorijos muziejui, kuris 1986 m. dvare \xc4\xafk\xc5\xabr\xc4\x97 Samuelio Markso muziej\xc5\xb3. 1995 m. muziejus nusipirko dvar\xc4\x85 ir 73 ha jo supan\xc4\x8dios teritorijos.'